Sabolová, Mária, poslankyňa NR SR (2010-10-19):
Ďakujem pekne, predkladám správu výboru na návrh na odvolanie členov Rady a voľbu členov Rady Slovenského pozemkového fondu a podľa § 35a ods. 1 zákona Slovenskej národnej rady 330/1991 Zb. o pozemkových úpravách. Nebudem čítať celý návrh zákona, návrh máte v laviciach. Činnosť a hospodárenie Slovenského pozemkového fondu kontroluje 11-členná Rada. Členov Rady volí a odvoláva Národná rada, a to zo šiestich členov na návrh vlády Slovenskej republiky a piatich členov na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady. Predkladám na návrh výboru, predkladám v spravodajskej správe informáciu: vláda Slovenskej republiky predložila 18. októbra návrh na odvolanie členov Rady, ktorých volí Národná rada. Sú to: Mária Fridrichová, Ján Tuček, Anton Martvoň, Viliam Hoferica, Jozef Kubinec a Jozef Lalo. Výbor Národnej rady pre pôdohospodárstvo dnes na svojej schôdzi prerokoval vládny návrh vlády na odvolanie a vo svojom uznesení č. 20 odporučil Národnej rade, aby odvolala podľa § 35 ods. 1 zákona č. 330/1991 na návrh vlády týchto šiestich členov Rady Slovenského pozemkového fondu. Mená som prečítala. Členmi Rady Slovenského pozemkového fondu sú aj navrhnutí členovia výborom Národnej rady, boli nimi doteraz Jozef Štefkovič, Dagmar Jenisová, Martin Píry. Výbor Národnej rady pre pôdohospodárstvo a životné prostredie rokoval o návrhu a uznesením č. 21 zo dňa 19. októbra 2010 odporučil Národnej rade, aby odvolala podľa § 35a ods. 1 zákona č. 330/1991 na návrh výboru členov Rady Slovenského pozemkového fondu, ako som ich prečítala vyššie. Navrhujem, aby sme v procedurálnom hlasovaní – odvolanie členov Rady fondu, ktoré navrhuje vláda, aj ktoré navrhuje výbor, hlasovali verejne. Umožňuje to volebný poriadok čl. 1 ods. 3. V druhom navrhuje v spoločnej teda správe výboru, vláda dňa 18. októbra predložila návrh na voľbu šiestich členov Rady Slovenského pozemkového fondu, sú nimi Zoltán Kovács, Jozef Krško, Ján Mrva, František Sojka, Antónia Mikulíková a Jozef Bolješik. Výbor Národnej rady pre pôdohospodárstvo a životné prostredie dnes prerokoval návrh vlády na voľbu členov Rady Slovenského pozemkového fondu a uznesením výboru č. 20 konštatoval, že predložené návrhy spĺňajú ustanovené podmienky a sú v súlade s príslušnými ustanoveniami zákona č. 285/2008, ktorými sa mení zákon č. 330/1991, zároveň odporučil Národnej rade, aby konštatovala, že predložené návrhy spĺňajú ustanovené podmienky a sú v súlade s príslušnými ustanoveniami zákona, aby Národná rada zvolila podľa § 35a ods. 1 na návrh vlády šiestich členov Rady Slovenského pozemkového fondu a po b), aby v súlade s čl. 2 volebného programu o voľbe a odvolávaní členov Rady Slovenského pozemkového fondu, kedy predsedníčka výboru požiadala poslancov zvolených za jednotlivé politické strany a politické hnutia, aby nominovali svojich kandidátov na voľbu členov Rady Slovenského pozemkového fondu, do stanoveného termínu predložili svoje návrhy. Mená kandidátov sú nasledovné: Ing. František Haník, MVDr. Peter Štefanko, Ing. Peter Stanko, doc. Ing. Ján Ilavský a Peter Marčulinec. Nomináciu za politické strany máte v prílohe a v správe, ktorú máte na stole. Výbor Národnej rady prerokoval predložené návrhy a konštatoval, že kandidáti spĺňajú všetky náležitosti a predložené návrhy sú v súlade s príslušnými ustanoveniami zákona a výbor vo svojom uznesení č. 21 z 19. októbra odporúča Národnej rade, aby konštatovala, že predložené návrhy spĺňajú ustanovené podmienky a sú v súlade s príslušnými ustanoveniami zákona a zvolila podľa § 35a ods. 1 zákona 285/2008, ktorým sa mení a dopĺňa zákon č. 330/1991, na návrh výboru piatich členov Rady Slovenského pozemkového fondu. Opäť podľa volebného poriadku Národnej rady pre voľbu a odvolávanie členov Správnej rady pozemkového fondu alebo Rady Slovenského pozemkového fondu odporúčam, aby sme o kandidátoch hlasovali verejne. Odporúčanie podložím aj tým, že návrh vlády je šesť mien na šesť nominácií a návrh z výboru na základe nominácie politických strán je päť kandidátov na päť nominácií. V prípade, že v prvom kole, ale keďže, ak prejde voľba verejná, nemusíme odhlasovať teda v druhom kole, ale ak bude musieť byť druhé kolo, vykoná sa z počtu všetkých navrhovaných kandidátov, ktorí neboli zvolení. Ďakujem pekne. Otvorte rozpravu.